Arriben les Falles al Casal Jove
10 de març 2022

El Casal Jove del Port de Sagunt es fica de ple en el món faller i fa la primera falla de la seua història. La creació d'este monument sorgix de la crítica cap a diferents punts del Pla d'Infància i el Pla Jove 2021-2025. Els diferents grups de participació del Casal Jove han treballat aquells punts que més els interessava criticar i han format amb això xicotets monuments que acompanyaran a la gran figura central.

Estos grups de participació acudixen cada divendres al Casal Jove per a treballar amb els seus companys a través de l'oci i el temps lliure diferents temes que els preocupen com el medi ambient, assetjament escolar, els discursos d'odi i la diversitat sexual.

Per eixa raó, per a esta Falla cada grup ha treballat una problemàtica diferent. En el cas del grup de participació Dinakids (format per xiquets de 8 a 11 anys) s'ha treballat durant les sessions l'estat en el qual es troba el riu i han manifestat el seu desig de tindre'l net. El grup de participació HR (format per adolescents de 12 a 14 anys) exposa en el seu ninot la queixa cap a l'obertura dels patis per les vesprades per a poder jugar. Els grups més majors, Corresponsals (14 a 18 anys) i Hebe (majors de 18 anys) traslladen les seues queixes cap a l'estat en el qual es troba el carril bici i les males combinacions que tenen els autobusos, així com a les poques ajudes i els molts obstacles que es troben a l'hora de voler emancipar-se, respectivament.

Totes estes estructures aniran acompanyant al gran ninot central que representarà en forma de llibre simulant el Pla d'Infància i Pla Jove, acompanyats de dos dibuixos dels edificis del Casal Jove del Port de Sagunt i del Casal Jove de Sagunt.

Esta Falla es plantarà dissabte que ve, 12 de març, en el Casal Jove del Port de Sagunt i anirà acompanyada de moltes activitats al llarg de la jornada. Les activitats començaran a les 16 hores per a les i els més xicotets amb castells inflables, xocolatà, discomóvil, taller de cuina i jocs tradicionals infantils. Esta xocolatà té el preu simbòlic de 1€ amb l'objectiu de destinar tot el recaptat a ajudar al poble ucraïnés. Acabarà la vesprada amb focs artificials que simularan la fi de festa per als xicotets, però al seu torn suposaran el fet d'arrancar per a les activitats dels més majors.

La festa per als majors de 12 anys començarà amb un sopar de germanor on cadascun pot portar el seu sopar de casa o podrà comprar _hotdogs_ a 2€. Després del sopar començaran les activitats com _bubble football_, nit de rap amb Hander i Cotii, taller de pentinats originals, taller de pins fallers, taller de sacs i fundes falleres per a mòbils i acabarà amb un dj que animarà la nit.

Totes les inscripcions a estos tallers s'han de realitzar a través de la taula d'informació en cas de les i els xicotets i a través de missatge directe d'Instagram a @jovesagunt en el cas de les i els joves.

![](/media/35qoya2n/c_fallajove.jpg?width=400&height=600&mode=max) ![](/media/0zelqqsi/c_fallainfantil.jpg?width=400&height=600&mode=max)

*   [](http://www.facebook.com/sharer.php?u=https://aytosagunto.es/va/actualitat/arriben-les-falles-al-casal-jove/ "Facebook")
*   [](http://twitter.com/share?url=https://aytosagunto.es/va/actualitat/arriben-les-falles-al-casal-jove/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/arriben-les-falles-al-casal-jove/ "Linked In")
*   [](mailto:?body=https://aytosagunto.es/va/actualitat/arriben-les-falles-al-casal-jove/)